Mamady Doumbouya

Mamady Doumbouya, født 4. mars 1980, er en guineansk militær offiser som siden 1. oktober 2021 har vært fungerende president i Guinea. Doumbouya sto i spissen for et statskupp 5. september 2021 hvor landets president Alpha Condé ble avsatt og arrestert. Han tilhører spesialstyrkene i Guinea og er tidligere fransk legionær. Etter statskuppet kunngjorde Doumbouya i statlige media at regjeringen var oppløst. 1. oktober ble han tatt i ed som fungerende president.

Biografi 
Doumbouya var korporal i den franske fremmedlegionen før han kom tilbake til Guinea og ble leder for landets spesialstyrker, en eliteavdeling som ble startet av daværende president Condé. Etter hvert steg han i gradene og ble oberst I 2020.

Statskuppet i 2021 
Doumbouya var hovedmannen bak statskuppet i september 2021 hvor Guineas president Alpha Condé ble avsatt. Han sto etter kuppet fram på statlig TV og kunngjorde at hans gruppe hadde satt til side regjeringen og grunnloven. For å rettferdiggjøre kuppet siterte han den tidligere ghanesiske presidenten Jerry Rawlings som har uttalt at: «Hvis folket blir holdt nede av sin elite, så er det de militære sin oppgave å gi folket sin frihet.»

Den 1. oktober 2021 ble Doumbouya tatt i ed som fungerende president i Mohammed V-palasset i Conakry. Han la fram planer om å «gjenoppbygge staten» og gjennomføre «frie, pålitelige og gjennomsiktige» valg. Han lovet også å repektere nasjonale og internasjonale avtaler som landet har inngått.

Familie 
Doumbouya er gift med Lauriane Doumbouya som tjenestegjør i det franske Gendarmerie nationale Paret har tre barn.

Referanser 

Guineas presidenter
Personer fra regionen Kankan